सरुमारानी गाउँपालिकामा पहिलोपटक स्कुल बस सञ्चालनमा
प्युठानको सरुमारानी गाउँपालिकाले जिल्लामै पहिलोपटक स्कुल बस सञ्चालनमा ल्याएको छ ।
सलिम मियाँविजुवार, साउन २ गते । प्युठानको सरुमारानी गाउँपालिकाले जिल्लामै पहिलोपटक स्कुल बस सञ्चालनमा ल्याएको छ । जनता माध्यमिक विद्यालयमा अध्ययनरत विद्यार्थीहरुलाई विद्यालय ल्याउनलैजान स्कुल बस सञ्चालनमा ल्याइएको हो । गाउँपालिकाबाट विनियोजित ३५ लाख २३ हजार रुपियाँमा स्कुल बस खरिद गरिएको जनाईएको छ। गाउँपालिका अध्यक्ष झग वहादुर विश्वकर्माले सरुमारानी ४ बड्डाडामा स्कुल बसको उद्घाटन गर्दै स्कुल बस सञ्चालनपछि बिद्यार्थीलाई आउजाउका लागि सहज हुने बताउनुभयो । उहाँले भन्नुभयो, ”दैनिक हिँड्नुपर्ने बालबालिकाको दुःख देखेर स्कुल बस खरिद गर्ने निर्णय गरेका हौँ” ।सरुमारानिको शैक्षिक विकासका लागि आफू लागिरहेको भन्दै आफूलाई साथ दिन उहाले आग्रह गर्नुभयो । शैक्षिक क्षेत्रमा गरिएको लगानीले समग्र गाउँपालिकाको समृद्धिमा मद्दत पुग्ने अध्यक्ष विश्वकर्माको भनाइ छ । शैक्षिक क्षेत्रको विकासका लागि निर्वाचित जनप्रतिनिधिको सक्रीय पहलले सिङ्गो विद्यालय परिवारलाई उत्साहित बनाएको विद्यालय व्यवस्थापन समितीका अध्यक्ष टिकाराम पल्लीले सुनाउनुभयो ।चार घण्टासम्म पैदल हिँडेर आउजाउ गर्नुपर्ने बालबालिकाको शिक्षाका लागि बस सेवा प्रभावकारी हुने विश्वास गरिएको छ । बस नहुँदा हपुरखोला, छत्तिवनदमार, मोतिपुर, कुँडुले लगायतका बालबालिकालाई दैनिक २४ किलोमिटर बाटो हिँड्नुपर्ने बाध्यता थियो।बस सञ्चालनमा आएपछि पैदल हिँडेर स्कुल पुग्ने झण्डै एकसय तीस विद्यार्थी लाभान्वित हुने छन् । वि.सं २०१५ सालमा स्थापना भएको विद्यालयमा हाल कक्षा १० सम्म पढाई हुने गरेको छ । हाल विद्यालयमा ६ सय ३० जना वद्यार्थी अध्ययनरत रहेको प्रधानअद्यापक गोपाल भुसालले जानकारी दिनुभयो।